Η πολιτική διαφήμηση στα μέσα ενημέρωσης
Authors: Melvin Rodica-Socolov 
Published: August 2021

Το βασικό ερευνητικό ερώτημα της παρούσας μελέτης, που εστιάζεται στην περίπτωση της Δημοκρατίας της Μολδαβίας (ΔΜ), ήταν η καταγραφή, περιγραφή και ανάλυση του κειμένου και του περιεχομένου των πολιτικών διαφημίσεων, καθώς και η διατύπωση της γνώμης των Μολδαβών ψηφοφόρων για αυτές τις πολιτικές διαφημίσεις. Προσπαθήσαμε να συμβάλουμε στη διεθνή αλλά και στην εθνική γνώση του θέματος και να παρουσιάσουμε την ανακάλυψη νέων γεγονότων ή ακόμα και την ανάπτυξη μιας ανεξάρτητης κρίσης σε σχέση με το πεδίο της πολιτικής διαφήμισης της ΔΜ. Η μελέτη περιορίζεται στην εξήγηση της πολιτικής διαφήμισης και των γεγονότων που επηρέασαν την ανάπτυξη της μέσα στο χρονικό διάστημα 1991-2009. Δεν αναφέρεται στα τοπικά κοινωνικά-πολιτικά γεγονότα, στο πολιτικό σύστημα, στους πολιτικούς, στα ΜΜΕ, καθώς και στον τρόπο εξέλιξης της πολιτικής διαφήμισης στην Υπερδνειστερία. Δεν αναφέρεται στην αποτελεσματικότητα της πολιτικής διαφήμισης στη ΔΜ, όπως και δεν την συγκρίνει με την αποτελεσματικότητα των άλλων ειδών της πολιτικής επικοινωνίας. Επίσης περιορίστηκε στη συλλογή και ανάλυση των τηλεοπτικών πολιτικών διαφημίσεων. Η μεθοδολογία την οποία ακολουθήσαμε για τη διατύπωση των ιδιαιτεροτήτων της πολιτικής διαφήμισης της ΔΜ, μας επέτρεψε να συλλέξουμε τα μη δομημένα δεδομένα από παρατηρήσεις από περισσότερα από 150 τηλεοπτικά σποτ, φυλλάδια και φέιγ βολάν των πολιτικών κομμάτων από όλες τις προεκλογικές εκστρατείες που πραγματοποιήθηκαν στη ΔΜ μέχρι το 2009, καθώς και από προσωπικές συνεντεύξεις με αναποφάσιστους ψηφοφόρους και από απαντήσεις και σχόλια των συμμετεχόντων στην έρευνα που οργανώθηκε στη ΔΜ μια εβδομάδα πριν τις βουλευτικές εκλογές του 2005. Τα στοιχεία τους συνδυάστηκαν και ταξινομήθηκαν στις κατηγορίες βάσει της θεωρητικής προσέγγισης. Έγιναν αρκετές προσπάθειες ένταξης των δεδομένων σε κάποια κατηγορία μέσα από τη διαδικασία «διύλισης» των δεδομένων. Η ανάλυση των δεδομένων έγινε επαγωγικά. Η συγκριτική ανάλυση συνίσταται στο να αντιπαραβάλουμε και να συγκρίνουμε τα δεδομένα μεταξύ τους, αλλά και σε σχέση με το θεωρητικό μέρος της διατριβής. Η ποιοτική έρευνα που διεξήχθη στη Μολδαβία στηρίχθηκε στη συμμετοχή 24 ατόμων, οργανωμένα σε τέσσερις εξαμελείς ομάδες εστίασης: δύο με άνδρες και γυναίκες ηλικίας 18-24 ετών και άλλες δύο με άντρες και γυναίκες ηλικίας 25-44 ετών. Τα άτομα αυτά επιλέχθηκαν με βάση προσωπικές συνεντεύξεις.Τα ευρήματα της μελέτης επέτρεψαν την ανάλυση και την ταξινόμηση των πολιτικών διαφημίσεων, των διαφημιστικών μηνυμάτων, των συμβολικό-μυθικών διαστάσεων των εικόνων των πολιτικών, καθώς και της δομής των πολιτικών διαφημίσεων. Οι προδιαγραφές σύμφωνα με τις οποίες σχεδιάζονται οι πολιτικές διαφημίσεις στη ΔΜ αφήνουν την εντύπωση ότι οι Μολδαβοί πολιτικοί έχουν πολλά ακόμα να κάνουν για τη βελτίωση των πολιτικών διαφημίσεών τους. Μερικές διαφημίσεις δεν ευνοούν τους υποψηφίους στο βαθμό που θα μπορούσαν λόγω των δομών τους, που περιλαμβάνουν διασκορπισμένες ή ατελείς πληροφορίες. Οι πολιτικές διαφημίσεις παρουσιάζονται πιο περίπλοκα σε κάθε νέα προεκλογική εκστρατεία. Εν μέρει αυτό συμβαίνει λόγω της ανάπτυξης των νέων τεχνολογιών.